過古夾寨城
作者：孫沖
朝代：宋

paragraphs: 宋氏英聲振，並門意氣揚。
兩雄爭裂土，百戰競圖王。
揣敵惟虞晉，躭頤已噬唐。
大河分背面，上黨扼咽吭。
地利知爲勝，人心彼未遑。
重圍誇壁立，夾寨逞虹張。
埇道便輪饋，游兵勁絕糧。
蒙衝窺女堞，鈎戟伺陑牆。
踞峙培山峻，環圍列塹長。
力攻須陷沒，堅拒倚金湯。
墨带推才妙，班斤衒技良。
萬夫橫劍刃，一噉墮夷傷。
野草塗肝腦，貪心怒虎狼。
嘶鳴宵遁馬，感慨守陴郎。
戈甲從誰息，功名漫自狂。
逡巡稱五代，合沓鬬干場。
此後連吞併，於時旋覆亡。
昔年勞戰陣，今日舊城隍。
耕澀枯骸白，風腥鬼火光。
營基繫井室，濠坎密榆桑。
忍殺天還厭，陰謀嗣昔昌。
驅除期出震，草昧在開皇。
真主臨綿宇，華胥正樂康。
廓然文軌至，海外截封疆。